'1551 in Concert' huwa l-kunċert li se jittella' nhar is-Sibt, 30 ta' Lulju 2016, fil-Foss taċ-Ċittadella bħala parti mill-attivitajiet marbutin mal-inawgurazzjoni tal-ftuħ taċ-Ċittadella wara r-restawr li sar fuqha dal-aħħar tliet snin. Il-ġrajja storika tal-1551 tibqa' mniżżla fl-istorja tal-poplu Għawdxi bħala ġrajja mdemmija u ta' swied il-qalb minħabba li l-Għawdxin ta' dak iż-żmien kienu ġew maħkuma mill-qawwa Torka u ftit kienu dawk l-Għawdxin li baqgħu jgħammru fil-gżira. Is-Sur Joseph W. Psaila medd idu għal biċċa xogħol letterarja madwar dan l-episodju li oriġinarjament inkiteb biex jittella' bħala musical. Dan l-aħħar, il-Gozo Creative Theatre Club u l-Fondazzjoni Santa Ċeċilja A.D. 2013 ingħaqdu flimkien, sawru kumitat organizzattiv biex b'kollaborazzjoni mal-Ministeru għal Għawdex u mal-Awtorità Maltija tat-Turiżmu jtellgħu din il-produzzjoni. F'dan il-kunċert se jieħdu sehem il-Kor Santa Ċeċilja ta' Għawdex u l-Kor Marija Bambina mill-Mellieħa li, flimkien ma' orkestra live u solisti rinomati minn Malta u Għawdex sejrin itellgħu dan il-kunċert taħt id-direzzjoni mużikali tas-Surmast Antoine Mercieca. Id-direzzjoni artistika hi ta' George Mizzi. Ta' min jgħid li l-mużika hija kollha oriġinali fuq kompożizzjoni tas-Surmast Antoine Mercieca. Il-kunċert se jkun taħt il-patroċinju tal-E.T. Marie-Louise Coleiro Preca, il-President ta' Malta. Il-programm hu mistenni jibda fis-7.00pm bis-sehem ta' gruppi folkloristiċi minn madwar Għawdex, filwaqt li l-kunċert se jibda fit-8.30pm. Il-pubbliku hu mistieden li jattendi għal din l-attività unika fiċ-Ċittadella.